Kaliňák, Robert, podpredseda vlády a minister vnútra SR (2015-12-08):
Ďakujem pekne. Vážená pani predsedajúca, milí dvanásti členovia opozície, zjavne tu nereprezentujete ani seba samých, páni poslanci, neviem, aké veľké, kvetnaté, obrovské reči ste tu teraz hovorili, ale nereprezentujete ani seba samých. Pán poslanec Viskupič, dvaja poslanci OĽaNO hlasovali za, ja tú ich odvahu veľmi akceptujem, a to, že si vy vybavujete svoje vnútorné spory vo svojej strane, to je váš problém. Faktom je, že mandát získali vo voľbách za OĽaNO, a preto sú to poslanci OĽaNO. A z môjho pohľadu sa snažíte z toho vykľučkovať ako taký, by som povedal, malý nešťastný zväzáčik. Hlavne vám poviem, pán poslanec, viete, že vy chcete kritizovať, že tu sedel pán minister pôdohospodárstva. Ja si myslím, že tu bol aktuálne. Kto iný tu má sedieť, keď hlavným rečníkom bol podpredseda kultúrneho výboru, ktorý je najväčší odborník na otázku terorizmu? (Potlesk.) Samozrejme, hneď za ním druhý kolega, ktorý sa veci nerozumel, všetko objavil teraz, včera zistil, že sú hasiči, takže to je pre mňa také naozaj obdivuhodné, nikdy ste sa tej téme nevenovali, v živote ste živého hasiča, pán Hlina, nevideli, žiadne aktivity vlády ste si nepostrehli za tie štyri roky, ktoré sme robili vo vzťahu k hasičom, takže mi tieto vyjadrenia prídu naozaj veľmi zábavné. Ani nemá význam na ne reagovať, proste na pána Hlinu fakt reagovať netreba, lebo ten ešte nič zmysluplné nepovedal a jeho frustrácia z toho, že nedokáže na seba upozorniť iným spôsobom ako vulgárnym slovníkom, je proste ako v poriadku. Ako my to všetci akceptujeme a ja si myslím, že s týmto nešťastím sa treba ísť vyplakať do vankúša, pán poslanec Hlina. Poďme ale k faktom. Aké sú faktické reakcie tejto kritizujúcej opozície v čase, kedy sa nejaký závažný čin stal? Čo sa stalo v lete roku 2012 v Devínskej Novej Vsi? Osamelý strelec... (Reakcia z pléna: „2010.“ ) 2010, pardon. Osamelý strelec zbavil života niekoľko nevinných obyvateľov. A aká bola reakcia vtedajšej exekutívy? Dopravní policajti nosili vojenskú pušku vzor 58 cez plece, strácali ich v baroch, v reštauráciách, my sme to nekritizovali, sme povedali, je to rozhodnutie ministra vnútra, ak si myslí, že je správne, tak je v poriadku. Prišlo mi to zvláštne, ale v každom prípade myslím si, že mojou hlavnou povinnosťou je, aby som podporoval všetky bezpečnostné opatrenia. Raz ste odo mňa kritické slovo k tomu nepočuli. Napriek tomu, že o efektivite tohto opatrenia nosenia samopalov, nabitých, na križovatke, kde riadim dopravu, je naozaj veľmi otázne. Ale nepočuli ste, lebo ja sa na rozdiel od vás k takýmto veciam neznížim. Jedným zo skvelých opatrení po tomto útoku, pán poslanec Viskupič, bolo, že ste podpísali a zahlasovali v parlamente za predaj týchto samopalov cez internet. Všetci ste tam podpísaní. Takisto som to doteraz nespomínal, lebo som to nepovažoval za potrebné. Hovorím si, načo by som sa ja znižoval na vašu úroveň. Ale faktom je, že vaším jediným protiteroristickým a protistreleckým opatrením, ktoré ste spravili počas bývalej vlády, keď ste boli pri moci, je to, že ste umožnili predaj samopalov a pištolí cez internet a tieto zbrane po tom, čo ste to umožnili predávať cez internet, skončili vo Francúzsku pri teroristických útokoch v Charlie Hebdo! O čom chcete vy v boji proti terorizmu rozprávať?! O čom chcete vy hovoriť?! (Potlesk.) Aké morálne právo by ste chceli mať k tomu, aby ste upozornili? Váš hlas, váš podpis je na tom, že ľudia teroristi v Paríži mali tie zbrane zo Slovenska! Rozumieme sa?! Aby sme tu hovorili o konkrétnych dopadoch vašich rozhodnutí. Tak ako tu sedíte, ste pod tým návrhom podpísaní. Môžete si ho vybrať z archívu Národnej rady Slovenskej republiky. Takže naozaj sa pri vašich vyjadreniach veľmi zabávam a pri tej úrovni, ktorú vy prezentujete, je skutočne pán minister pôdohospodárstva až príliš veľa na to, aby na vás vôbec reagoval, pán podpredseda kultúrneho výboru. Čo ešte ďalej sa odohralo? Tento štát začal odpočúvať kamionistov, sekretárky, čokoľvek iné. To tiež bolo v poriadku? Tiež to všetkým nevadí? Vtedy ste nevykrikovali ani vy, pán Hlina, ani vy, ani pán Viskupič, o tom, že sú porušované ľudské práva?! Vtedy nič nebolo? Žiadny problém takýto nenastal? Nikomu to nevadilo?! Všetci ste boli ticho v rohu a nikoho ste nekritizovali! Vtedy vám to, pán Hlina, nevadilo? (Reakcia z pléna.) A čo? Boli ste v inom štáte alebo boli ste občanom vtedy Rakúska? Vy ste, váš hlas bolo počuť vždy, aj keď ste neboli v parlamente. Takže aby som bol úplne presný, tí, ktorí tu dnes chcú hovoriť o zbytočnosti protiteroristických opatrení, tí, ktorí chcú kritizovať MOST – HÍD a dvoch poslancov, bývalých poslancov klubu, naozaj mi prídu akože dosť vtipne a hlavne o to, že nejde o to, že hlasoval niekto za ústavu, hlavný problém je, že hlasoval so SMER-om. Pretože vy v skutočnosti Slovensku nechcete nič iné ponúknuť, iba vlastne likvidáciu SMER-u, veď ale to robíte 16 rokov. Už sme za 16 rokov naozaj na to zvyknutí a 16 rokov sa s touto vecou stretávame, to je jasné, to je v poriadku. Ale vtipné je, že to nerobíte kvôli vecnému problému, ale kvôli hlasovaniu so SMER-om vám vôbec nejde o bezpečnosť občanov Slovenskej republiky, ani ochranu práv, ani ochranu ničoho iného, to je problém SMER, nie terorizmus. A v tom ste sa demaskovali pred niekoľkými minútami. A v to je tá vaša úbohosť najzaujímavejšia a vaša frustrácia. My podliezame latky, my tu dávame verejné vyhlásenia o väčšinách, o percentách, o všetkom možnom? A potom hľadám len jedinú výhovorku, ako môžem obísť zákon o koalíciách? Pán Viskupič, naozaj zábavný je tu niekto úplne iný. No ale poďme k tým konkrétnym veciam. Čo sa týka samotných zákonov, prakticky žiadna z tých právomocí, ktoré vlastne prichádzajú na stôl, nie je originál. Všetky z nich v nejakej podobe už na stole boli, a preto to nie je ani zásadná zmena zákonov, je to čistenie zákonov a je to efektivizácia konania polície a bezpečnostných služieb. Rovnako tak si pamätám veľmi dobre za moje už relatívne dlhé pôsobenie v politike, že zákony o tajných službách, o odpočúvaní, o prenasledovaní neboli nikdy zneužité vládou sociálnej demokracie, ale boli vždy zneužité pravicovými koalíciami. Spomeňte si odpočúvanie Pavla Ruska, denníka SME, odpočúvanie opozičných poslancov plus odpočúvanie novinárov, toto všetko sa dialo za vlád Mikuláša Dzurindu a Ivety Radičovej. To znamená, vy sa obávate sami seba, pravdepodobne. K zneužitiu týchto právomocí zo strany vlády Roberta Fica, lebo v obidvoch prípadoch išlo o vládu Roberta Fica, nikdy nedošlo. Nikto ste sa nikdy na to sťažovať nemohli, tak neviem prečo práve tieto odvážne reči zo strany ľudí, ktorí tieto zákony zneužívali. A ste sa k tomu hlásili, keďže nikto ste v tom čase neprotestovali. Čiže z môjho pohľadu je to naozaj prekvapivé. Hlavná úloha, samozrejme, týchto zákonov je to, aby nie tak ako v rokoch 2002 – 2006, aby mohli policajti prehľadať niektoré podniky organizovaného zločinu, museli volať colníkov, lebo tí tú právomoc mali. Ale ak má dneska polícia právomoc prehľadať vozidlo kvôli zbraniam alebo drogám, mala by mať právomoc prehľadať vozidlo aj kvôli rádioaktívnemu materiálu alebo ďalším veciam súvisiacim s terorizmom. Iste, mohli by sme to urobiť obchádzkou, ale my chcem konať transparentne, tak ako je to napísané, je to jednoduché, tá právomoc tu dneska je. Viem, že niektorí poslanci tvrdili, že nebola, ale to len preto, že si neprečítali zákon, nakoniec v opozícii som zvyknutý na to, že opozícia väčšinou kritizuje bez toho, že by čítala predmetný materiál. Takže nič z toho nepovažujem za vec, ktorá by ani len zásadným spôsobom prekračovala veci, pretože ak pán Viskupič si myslí, že doteraz sa internet nemonitoroval, tak je teda na hlbokom omyle. A všetky ostatné veci chápem, že nemôžete úplne pochopiť, lebo veď odborne ste vedený inde. Ja by som si nedovolil k Berniniho buste povedať ani slovo, lebo sa tomu proste nerozumiem, proste sa tomu nerozumiem a uznávam ľudí, ktorí sa kultúre rozumejú. Ale nebudem sa hrať na to, že som na jednej strane perfektný znalec umenia a na druhej strane sa rozumiem polícií, pán Viskupič, to mi proste príde vtipné. Tu tento talent ste zrejme v sebe objavili po štyroch rokoch, teraz, keď je pred voľbami a keď teda máte šancu vo volebných výsledkoch niečo zabojovať. Ale naozaj, prepáčte, sú vaši poslanci, ktorí to objavili možno už dávno a vedeli by možno viac povedať. (Reakcia z pléna.) A čo sa týka väčšieho počtu policajtov, áno, túto diskusiu ohľadne počtu policajtov a výdavkov vydávaných na bezpečnosť štátu, tá diskusia je siahodlhá, roky dlhá, vysvetľovať niekomu, že proste Gendarmerie, Garde de Civil alebo Carabinieri sú proste vojaci, ktorí sú na tabuľkách ministerstva obrany, a tak tieto štáty majú šancu vykazovať väčšie percentá na obranu z HDP, ale zároveň sa nezapočítavajú do polície, to nemá význam, to je vlastne jedno v konečnom dôsledku, ani to nie je veľmi podstatné. Pre nás je na rozdiel od štatistík v tomto prípade podstatnejšie, aký je pocit bezpečia a čo policajti vo svojej práci robia. Áno, myslím si, pán Hlina, že je nevyhnutné, aby ste išli do Šarišských Michalian, aby ste išli do Chminianskych Jakubovian, aby ste išli do ďalších obcí, do Trebišova, do Sečoviec, postavili sa na námestie a vysvetlili ľuďom, že je tu príliš veľa policajtov a že teda by ich malo byť menej. Ja si myslím, že má to niekoľko efektov, a od začiatku ich hovorím. Prvý efekt, ktorý je pre mňa dôležitý, je schopnosť rýchlej reakcie. To sa potvrdilo po tom, čo sme zvýšili počet hliadok trojnásobne, a že to má veľký význam aj ako prevencia, pretože príležitosť robí zlodeja a vlastne ide úplne do úzadia, pretože nemajú na to úplne dostatočný priestor pri tej početnosti. A druhá vec je rýchla reakcia na telefonát od občana, to je takisto veľmi dôležité. Preto sme sa rozhodli, že pokiaľ tých, v dnešnej dobe ich je zhruba 1 200, tak ten počet zhruba 800 hliadok na Slovensku je naozaj adekvátny a tak sme ten návrh aj riešili. Sú to policajti, ktorí idú vyslovene len do ulíc. Druhá časť je pohotovostná motorizovaná jednotka a pohotovostný policajný útvar, to znamená všetko útvary výkonné, ktoré sú v uliciach a ktoré majú šancu okamžite reagovať, keď sa čokoľvek stane. Samozrejme, dávam to do toho porovnania, že čo sa urobilo po Devínskej Novej Vsi, a ja si myslím, že tie opatrenia, ktoré urobilo vtedy ministerstvo vnútra, aj posilnenia hliadok, aj nakoniec vyzbrojenie 58-ičkami, to všetko smerovalo, že, áno, bolo síce po útoku – ale mohol prísť nejaký ten, ktorý sa nanovo inšpiruje takýmto niečím, alebo nejaký ďalší efekt by mohol prísť, ktorý by sa dal ako na ďalší diel? Áno, mohol. Áno, mohol, bolo to jedno z opatrení. Ale v mene politického boja sme sa nikto k tomu neznížili, aby sme to tu otvárali a riešili, či je to problém-neproblém. Zodpovednosť za bezpečnosť mal v tom prípade minister vnútra, ako ju rieši, tak ju rieši, musí sa podebatovať aj so svojimi kolegami akým spôsobom, je to v poriadku. Ale nie za každú cenu len preto, aby som vytĺkol nejaký politický kapitál pre svojich niekoľko hlasov, ktoré ešte potrebujem, aby som neostal 154., či koľký ste, to proste k tomu sa človek nezníži, ak ide o vážne veci, ako je napríklad bezpečnosť. Nikdy! A takisto, ako som už viackrát povedal, ak chcete hovoriť o bezpečnosti, musíte nejako vymazať svoje podpisy z toho, keď ste nechávali predávať samopaly cez internet. A tým je povedané z môjho pohľadu všetko. Tou novelou, ktorú ste vtedy podpísali, vy ste stratili akýkoľvek právo o bezpečnosti Slovenska hovoriť. Pretože ak niekto na Západe teraz hovorí, že sme zásobovačmi zbraní pre teroristov, tak to hovorí vďaka vám! Čo k tomu dodať? Čo je dôležité ešte k tým hasičom a k hranici, v politike som si zvykol, samozrejme, že opoziční poslanci útočia na ministra, to je normálne, a myslím, že to musíme adekvátne zniesť, je to naša úloha, je to naša práca, máme právo reagovať, tak ako vy máte právo reagovať, ale je to súboj medzi mužmi, niekedy medzi ženami a mužmi, ale hlavne medzi mužmi. Ale urážať prácu radových policajtov na hranici, to je úbohosť non plus ultra! Non plus ultra. Títo ľudia chodia prednášať o ochrane hraníc do rôznych zahraničných štátov vrátane Spojených štátov. Chodia prezentovať prácu, ktorú dosiahli svojou tvrdou robotou, nie mojím rozhodnutím, nie mojím plánom, svojou tvrdou prácou, pretože ich výkon na hranici je ten rozhodujúci, ktorý Slovensko chráni. Ak sa do nich chcete obuť, pán Hlina, len preto, aby ste získali o 3 hlasy navyše, aby ste boli čarovnejší a krajší, väčšiu úbohosť som nezažil. Neviem, či ste tam vôbec niekedy boli. A ak, tak ste tam boli raz. Nikdy ste tam nestrávili 24 alebo 48 hodín v službe s tými ľuďmi, aby ste vedeli, o čom to je. Ani ste si len zákon neprečítali! Viete o tom, že prečo sa volá ochrana hraničných priechodov alebo ochrana pozemnej hranice?! Lebo to je ochrana pozemnej hranice! Viete, kto chráni vzdušnú hranicu? Pán Hlina, tak koho blbosť tu demonštrujete? Jednoducho, ak vy sa chcete správať ako komunista, môžte, raz, keď budete vo výkone, môžte, ale ja si nezoberiem na zodpovednosť, že určím trest smrti pre človeka, ktorý vezie desať kartónov cigariet. Rozumieme sa?! Nebudeme tie lietadlá zostreľovať len preto, aby vy ste boli spokojný, a my budeme ľudí oberať o ich životy len preto, lebo vezú desať kartónov cigariet! To je celý problém. Rozumieme sa?! Zostreľujú sa vojenské ohrozenia Slovenskej republiky, nie pašeráci! Ak máte chuť strieľať po pašerákoch, nech sa vám páči. Ako inak by ste chceli lietajúce predmety zachytiť ako tým, že prerušíte ich let? Povedzte mi, ako inak by ste ich chceli zostreliť?! A ste teraz v KDH, viete, prečo nás chceli vylúčiť zo Schengenu? Pretože KDH ako vždy iba rozprávalo a nikdy nepracovalo. Po štyroch rokoch ministra KDH sme dostali vizitku, že sme na vylúčenie zo Schengenu. Tak sa opýtajte svojich kolegov, že prečo sme vtedy boli na vylúčenie zo Schengenu, keď vy máte odvahu dnes kritizovať mužov a ženy, ktoré strážia slovenskú východnú hranicu. Naozaj mimoriadne úbohé! A okrem iného, viac tých úspešných prípadov máme za sebou ako len tie dva, o ktorých viete vy. Ale to nie je potrebné, ja vám tu robiť výpočet úspechov východnej hranice nemusím, to už za nás urobia zahraničné médiá. Ale v tomto prípade ste zaútočili na ľudí, ktorí každý deň sa v tom blate musia brodiť, každý deň musia hľadať všetky stopy po ľuďoch, ktorí by mohli bezpečnosť Slovenska ohroziť, a tých ľudí napádate a to je smiešne, to je skutočne úbohé, lebo sa nemôžu brániť. V tom ste naozaj úbožiak. Výtka hasičov – dobré ráno, pán Hlina, dobré ráno! Pán poslanec, keď som prišiel po štyroch rokoch vládnutia KDH v tomto rezorte na hasičské stanice, tak vám presne poviem, čo tam bolo: pleseň, 40-ročné postele, prvovýjazdové autá boli Škoda RTO 706, stará asi ako ja, Tatra 148 bez opravy, tí šťastnejší mali 815 z 1985 a najšťastnejší mali Carosu z 1985. To znamená, mladšie auto, pardon, aby som nekrivdil, bolo 20 konkrétne, 20 áut bolo zakúpených v roku 2005 po tom obrovskom škandále. Len tak pre porovnanie, len tak pre porovnanie, tieto autá nakúpilo KDH, pán poslanec, ktorého ste členom. (Reakcia poslanca Hlinu.) Ste na kandidátke? Ste na kandidátke KDH. Čiže ak sa chcete od nich oddeliť, vystúpte z kandidátky, ak sa za nich hanbíte, kľudne, ak sa hanbíte za KDH, kľudne vystúpte z kandidátky. (Reakcia poslanca Hlinu.) No. Takže ste na kandidátke KDH. Takže ste vedeli, tieto autá presne KDH nakúpilo za 20 mil. korún kus, to je 700-tisíc euro. Dnes ich kupujeme za 350, za polovičnú cenu. Vtedy nikto tu nekričal o kradnutí, ani OĽaNO, ani ostatní, čo tu vždy zvyknete hovoriť o zlodejinách, o všeličom, ani tí, čo boli ... (pozn. red.: rýchlo vyslovené) vo vláde, ale to bol vtedy fakt, to bol veľký škandál v novinách, pamätáte si? Pamätáte si? Bol obrovský. A tých áut bolo konkrétne 20 kusov na celom Slovensku. Všetky ostatné autá mali v 2006 minimálne 20 rokov, minimálne, väčšina z nich mala 30 rokov a viac. Všetky stanice hasičského zboru s výnimkou asi šiestich, to znamená, zo 126 asi 120 je dneska nových zrekonštruovaných a spravených. Pre úplnosť, časť tých staníc sa dialo aj za ministrovania Daniela Lipšica, aby som neklamal, aby som bol presný. Všetka technika je v zásade vymenená, už sú všade iba nové stroje, čo umožnilo, že sme znížili čas potrebný na záchranu našich občanov z dopravných nehôd o 17 až 22 minút. Čo sú rozhodujúce minúty pre život ľudí. Profesionálnych hasičov sme zaradili do sociálneho systému polície, to znamená, zásadným spôsobom sme im zlepšili ich podmienky, aj služobné, aj výsluhové, aj všetky. Zásadným spôsobom im stúpol plat počas platovky, ktorú sme robili v roku 2008. Ich hodnotenie zásadným spôsobom stúplo, majú 6 týždňov dovolenky, 2 týždne pracovnej rehabilitácie a tak ďalej a tak ďalej, nechcem to tu vymenúvať, aj tak máme viac ako 20 žiadostí na jedno hasičské miesto. To znamená, za čas, odkedy som nastúpil, sa zdvojnásobil plat hasiča, pán Hlina. Myslím si, že to je naozaj úctivá a tvrdá práca, ktorá si zasluhuje odmenu, a myslím si, že na rozdiel od vašich kolegov z KDH, ktorí štyri roky v tej veci naozaj urobili minimum, a videl som, a tie fotky máme, keď sme v 2006 preberali tie hasičské stanice, ako vyzerali. Naozaj by som vám doporučil vtedy si tam niekde ísť pozrieť, tak by ste až tak sa nehlásili k tej kandidátke, ako teraz hovoríte. A rovnako tak vám chcem povedať, že ak sa hovorí o tom, že by balík protiteroristický, celý kompletný, mohol stáť 100 mil., tak za posledné štyri roky sme do hasičov vrazili určite cez 250 mil. – na opravy, na zlepšenie pracovných podmienok, na výstroj, na novú techniku, ktorá slúži hlavne občanom. Určite viete, že sme rozbehli obrovský projekt, za ktorý ma často kritizujete, dobrovoľných hasičov. A teda rozsah 3 300 mokrých hasičov, ako sa im hovorí, zrazu narástol o ďalších 100-tisíc, ktorí sú pripravení kedykoľvek zasiahnuť a nasadiť. Na každom väčšom zásahu máte od 50 do 100 až do 500 dobrovoľných hasičov, ako boli pri veľkej povodni pri Komárne. Toto sú všetko veci, ktoré sme urobili. Urobili sme obrovský projekt obnovy techniky. Obnovujem techniku, ktorá naozaj je zo 70. rokov, pri každej jednej obci. Čiže ak chcete porovnať, kto sa kedy staral o hasičov viac alebo menej, narazili ste naozaj na veľmi zlú tému, pán Hlina. Všetko najlepšie. A neberte si, neberte si za rukojemníkov bezbranných ľudí! (Reakcie z pléna.) Pán poslanec Zajac, vy iste nechodíte do práce, tak to nemôžete vedieť, prečo sa o tom bavíme. (Smiech v sále.) No lebo ste tu neboli, keď to hovoril pán Hlina. (Reakcia poslanca Zajaca.) To ja netuším, pán.... Ako keď budete chodiť do práce, budete... (Reakcia poslanca Zajaca.) Pán Zajac, keď budete chodiť do práce, budete vedieť. Stačí chodiť do práce, pán poslanec Zajac. (Reakcie z pléna.) Stačí, keď budete chodiť do práce. To úplne stačí. Ďakujem vám pekne. (Ruch v sále.) Čiže už len poslednú vec vám poviem, pán Hlina. Naozaj neberte si bezbranných ľudí, ktorí každý deň nasadzujú svoj život, aby chránili ľudí, či hasičov, či policajtov, či tých, čo chránia východnú hranicu, za rukojemníkov. Môže vám narásť o pár hlasov vaša popularita, ale budú to naozaj veľmi úbohé hlasy. A čudujem sa, že sa sám pred sebou nehanbíte. (Potlesk.)